CRC แจง! ไม่มีส่วนซื้อห้าง “Vincom Retail” ในเวียดนาม
CRC แจง! ไม่มีส่วนซื้อกิจการห้าง “Vincom Retail” ค้าปลีกรายใหญ่ของเวียดนาม
CRC แจง! ไม่มีส่วนซื้อกิจการห้าง “Vincom Retail” ในเวียดนาม
31 มี.ค. 2566

บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ชี้แจงข่าวตามที่ตลาดหลักทรัพย์แห่งประเทศไทย ได้สอบถามมายังบริษัท เซ็นทรัล รีเทล คอร์ปอเรชั่น จำกัด(มหาชน) และขอให้บริษัทฯ ชี้แจงถึงประเด็นเกี่ยวกับข้อมูลที่ปรากฎในเนื้อข่าวของกรุงเทพธุรกิจ และ ข่าวหุ้น ลงวันที่ 31 มีนาคม 2566 เรื่อง CRC เป็นแกนนำในการลงทุนใน Vincom Retail ประเทศเวียดนาม บริษัทฯ ใคร่ขอเรียนชี้แจงว่า บริษัทฯ ไม่มีส่วนในการดำเนินการตามข่าวดังกล่าว
อนี่งข่าวที่ปรากฏว่าด้วย สำนักข่าวรอยเตอร์รายงานโดยอ้างอิงแหล่งข่าวที่ระบุว่า ขณะนี้ Vingroup กลุ่มบริษัทยักษ์ใหญ่ของเวียดนาม กำลังหารือเพื่อขายหุ้นศูนย์การค้า Vincom Retail ผู้ประกอบการห้างสรรพสินค้ารายใหญ่สุดของเวียดนามที่ Vingroup ถือหุ้นเกือบ 60% ถือโดย Vincom Retail มีมูลค่าตลาด 2,800 ล้านเหรียญสหรัฐ เพื่อเป็นการดึงพันธมิตรเข้าร่วมลงทุนเชิงกลยุทธ์
แหล่งข่าวกล่าวว่า Central Group ผู้ค้าปลีกรายใหญ่ที่สุดของประเทศไทยและบริษัทอื่น ๆ กำลังอยู่ระหว่างการเจรจาเพื่อเข้าซื้อหุ้น Vincom Retail โดย Vingroup จะเปิดโอกาสกลุ่มทุนใหม่เข้ามาถือหุ้นใหญ่ได้ แต่ยังไม่มีการตัดสินใจขั้นสุดท้าย และการหารือระหว่าง Vingroup กับผู้ซื้อที่มีศักยภาพกำลังดำเนินอยู่ โดย Vingroup และ Central Group ปฏิเสธที่จะแสดงความคิดเห็นเรื่องดังกล่าว
โดยจากมูลค่าตลาดปัจจุบันของ Vincom Retail มีความเป็นไปได้ว่าการทำธุรกรรมครั้งนี้ จะเป็นหนึ่งใน M&amp;A ที่ใหญ่สุดในเวียดนาม ตลอดช่วงหลายปีที่ผ่านมา
สำหรับการเจรจาดังกล่าวเกิดขึ้นขณะที่ Vingroup มีธุรกิจกระจายอยู่ทั่วเวียดนาม ทั้งอสังหาริมทรัพย์, รีสอร์ต รวมถึงการผลิตรถยนต์ โดยกลุ่มบริษัทกำลังทุ่มเงินลงทุนหลายพันล้านดอลลาร์ เพื่อเร่งพัฒนา VinFast ซึ่งเป็นผู้ผลิตรถยนต์ไฟฟ้าที่เพิ่งเริ่มก่อตั้งบริษัทและขยายธุรกิจไปยังสหรัฐอเมริกา
ทั้งนี้ VinFast มีการส่งมอบรถยนต์ 45 คันแรกให้ลูกค้าในแคลิฟอร์เนียเดือนนี้ โดยเป็นการขายครั้งแรกนอกเวียดนาม นอกจากนั้นยังบรรลุข้อตกลงระยะเวลา 5 ปี เพื่อพัฒนาศูนย์กลางการผลิตรถยนต์ในประเทศเอเชียตะวันออกเฉียงใต้ สำหรับตลาดในอเมริกาเหนือและยุโรป
สำนักข่าวรอยเตอร์รายงานเมื่อต้นเดือนนี้ โดยอ้างแหล่งข่าวว่า Vinhomes บริษัทอสังหาริมทรัพย์ของ Vingroup กำลังเจรจาเพื่อขายทรัพย์สินมูลค่าประมาณ 1,500 ล้านดอลลาร์สหรัฐให้กับ CapitaLand Group ยักษ์ใหญ่ด้านอสังหาริมทรัพย์ในเอเชีย
โดย Vincom Retail เป็นเจ้าของห้างสรรพสินค้า 83 แห่งในเวียดนามและเป็นประเทศที่มีการเติบโตทางเศรษฐกิจ 8% ช่วงปีที่แล้วและกลายเป็นประเทศที่มีเศรษฐกิจเติบโตเร็วสุดในเอเชีย ขณะที่ราคาหุ้นบริษัทนับตั้งแต่ต้นปีมีการปรับตัวเพิ่มขึ้น 11% เทียบกับดัชนีหุ้นมาตรฐาน VNI ที่เพิ่มขึ้น 5%